钦定古今图书集成/明伦汇编/官常典/第783卷 > 崔琯
## 钦定古今图书集成/明伦汇编/官常典/第783卷 > 崔琯

按《唐书崔珙传》：“琯，字从律，珙兄。举进士、贤良方正，皆
高第，累辟诸使府。入朝，稍历吏部员外郎。李德裕任
御史中丞，引知杂事，进给事中。太和初，持节宣慰卢
龙使，称旨。及兴元杀李绛，复往慰抚，军皆按堵。还迁
工部侍郎。京兆尹宋申锡为谗所危，宦竖切齿，时罕
敢辨者。琯与大理卿王正雅固请出狱付外，与众治”
之，天下重其贤。以尚书右丞出为荆南节度使，进左
丞。时弟珙任京兆尹，并据显剧处，世以为荣。俄判兵
部西铨、吏部东铨，徙东都留守。以吏部尚书召，辞疾
不拜。会昌中，终山南西道节度使，赠尚书左仆射。琯
行方介有器蕴，人属以为相，而卒不至，当时共咨云。
弟璪、玙。